ตั้งกองทุนดูธนาคารหมู่บ้าน
ไฟเขียวตั้งกองทุนแห่งชาติกำกับดูแลธนาคารหมู่บ้าน 3 หมื่นแห่ง
13 ก.ค. 2555

ไฟเขียวตั้งกองทุนแห่งชาติกำกับดูแลธนาคารหมู่บ้าน 3 หมื่นแห่ง
นายวรวัจน์ เอื้ออภิญญกุล รมต. ประจำสำนักนายกรัฐมนตรี เปิดเผยว่า คณะกรรมการกองทุนหมู่บ้านและชุมชนเมืองแห่งชาติ (กทบ.) มีมติเห็นชอบให้จัดตั้งกองทุนแห่งชาติ (Nation Fund) เพื่อกำกับดูแลกองทุนหมู่บ้านที่ยกระดับเป็นธนาคารหมู่บ้าน (Village Bank) โดยธนาคารออมสินจะเข้ามาวางระบบการทำงานของ Nation Fund
ทั้งนี้ การบริหารกองทุนแห่งชาติ จะมีคณะกรรมการกองทุนแห่งชาติกำกับดูแลนโยบายนี้ เช่นเดียวกับระบบของธนาคารพาณิชย์มีธนาคารแห่งประเทศไทยกำกับดูแล
นายวรวัจน์ ระบุว่า คณะกรรมการฯ ตั้งเป้าว่าจะมีกองทุนหมู่บ้านยกระดับเป็นธนาคารหมู่บ้าน 3 หมื่นแห่ง จากกองทุนหมู่บ้านทั้งหมด 8 หมื่นแห่ง และธนาคารหมู่บ้านในระบบสามารถให้กู้ยืมเงินระหว่างกันได้เพื่อนำไปปล่อยกู้ให้สมาชิก ทำให้เกิดการหมุนเวียนเงินเหมือนระบบธนาคารพาณิชย์ แต่ประโยชน์จะเกิดกับสมาชิก
นอกจากนี้ ธนาคารหมู่บ้านที่ตั้งขึ้นนั้นยังเป็นการเตรียมความพร้อมรับมือวิกฤตเศรษฐกิจโลก เช่น หากธนาคารพาณิชย์ไม่ปล่อย กู้ ธนาคารหมู่บ้านจะเข้ามาทำหน้าที่เป็นแหล่งทุนในการประกอบอาชีพ
นายวรวัจน์ กล่าวว่า ได้ตรวจพบเงื่อนงำการทุจริตกองทุนเอสเอ็มแอล โดยประธานบางชุมชนเรียกเก็บค่าหัวคิวการเบิกเงินในโครงการจัดซื้อปุ๋ย 2 แสนบาท และเครื่องเสียง 1 แสนบาท เป็นเงิน 1 หมื่นบาท สำหรับประธาน และ 5,000 บาท สำหรับกรรมการ ขณะนี้ได้ตั้งคณะกรรมการตรวจ สอบการทุจริต และสั่งการให้ระงับการโอนเงินเข้าบัญชีของชุมชนที่มี ปัญหาแล้ว